Leha ho le joalo, barutuoa ba Lystra ba ile ba ea ho Pauluse ’me ba mo pota-pota. E tlameha ebe ba ile ba thaba haholo ha ba bona a sisinyeha, a phahama ’me ka sebete a khutlela Lystra. Letsatsing le latelang o ile a tsamaea le Barnabase ba ea motseng oa Derbe moo ba ileng ba tsoela pele ho bolella batho molaetsa oa lentsoe la Molimo. Ha ba se ba entse barutuoa le sebakeng seo, ba ile ba khutlela Lystra le hoja ho ne ho le kotsi ho etsa joalo. Eaba ho etsahala’ng? Bibele e re: “Ba matlafatsa . . . barutuoa, ba ba khothaletsa ho lula tumelong.” Ak’u nahane feela Timothea e mocha a mametse ka hloko ha Pauluse le Barnabase ba ruta Bakreste bao hore ke habohlokoa hore ba mamelle mahloriso e le hore nakong e tlang ba fumane moputso oa bona o babatsehang. Ba ile ba re: “Re tla kena ’musong oa Molimo ka matšoenyeho a mangata.”—Liketso 14:20-22.